Author: valera
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 26.9.2001
									 k číslu: 5431/2001
									 k bodu: 22

Stanovisko
k Správe o stave a rozvoji malého a stredného podnikania a jeho podpore v Slovenskej republike v roku 2000

I.

	Materiál predkladá minister hospodárstva na základe uznesenia vlády č. 726/2000. Obsahuje návrh uznesenia, predkladaciu správu, správu, prílohy, vyhodnotenie pripomienkového konania a komuniké.

	Predložená správa komentuje vývoj podnikateľského prostredia v roku 2000, štatistickými prehľadmi hodnotí vývoj a stav malého a stredného podnikania (MSP) v roku 2000, štátnu podporu MSP, podporu z programu PHARE a iných zdrojov a navrhuje opatrenia na rozvoj MSP v roku 2002 (str. 31 až 34).

	Prílohová časť správy  dokladá jednotlivé jej časti podrobnejšími doplňujúcimi informáciami, tabuľkami a grafmi.

II.

	Medzirezortného pripomienkového konania k predloženej správe sa zúčastnilo 14 ústredných orgánov štátnej správy, z ktorých 11 nemalo pripomienky. Pripomienky ostatných účastníkov boli akceptované, alebo vysvetlené. K správe sa nevyjadrili Združenie podnikateľov Slovenska a Slovenský živnostenský zväz.

III.

	Predložená správa poskytuje ucelený prehľad o vývoji a dosiahnutom stave malého a stredného podnikania a jeho podpore v roku 2000.

	V časti 7 správy je uvedený Návrh opatrení na rozvoj MSP v roku 2001 v oblasti prístupu ku kapitálu, legislatívnych a administratívnych bariér a v oblasti poradenstva a vzdelávania. Návrh opatrení nie je rozpracovaný do konkrétnych a adresných úloh pre gestorov príslušných oblastí tak, aby mohol byť využitý ako súbor programových krokov na riešenie problémov MSP už v roku 2001 a (vzhľadom k obdobiu v ktorom sa materiál predkladá) aj v roku 2002, napriek tomu že v závere správy sa konštatuje, že realizácia navrhnutých opatrení by prispela k obnoveniu dynamiky rozvoja MSP na Slovensku.  Takýmto prístupom sa vytvárajú podmienky, že k realizácii väčšiny z navrhnutých opatrení (podobne ako v roku 1999) v deklarovanom roku 2001 vôbec nedôjde a podobný návrh opatrení na rok 2002 bude obsiahnutý v správe o MSP až v treťom štvrťroku 2002. 

	Odporúčame preto, aby k tomuto problému zaujal stanovisko a prijal návrh riešenia predkladateľ materiálu na rokovaní vlády.

	Materiál nebol prerokovaný v Porade ekonomických ministrov vlády SR.

	Pred predložením správy Národnej rade SR odporúčame doplniť materiál o návrh uznesenia NR SR.

	Odporúčame vláde rozhodnúť o predloženej správe s prihliadnutím na vyššie uvedené poznámky a výsledok rozpravy k materiálu.

Bratislava 24.9.2001